Pa en dogter op plaas aangevalArgieffoto: SAPD Die Gautengse polisie is op die spoor van vyf verdagtes nadat ŉ man en sy tienerdogter Maandagoggend op pad skool toe op hul plaas buite Fochville aangeval is. Die tienermeisie is tydens die aanval verkrag. AO Peter Masooa, woordvoerder van die polisie, het gesê die pa (55) en sy 17-jarige dogter wou tussen 05:20 en 05:30 ry om die meisie by die skool te gaan aflaai toe hulle deur vyf mans buite die plaashuis oorval word. Die verdagtes het die pa en dogter terug in die huis gedwing waarna die pa met ŉ voorwerp oor sy kop geslaan is. Die dogter is daarna elders in die huis verkrag voordat die aanvallers met die pa se silwer Ford Ranger en vuurwapens op die vlug geslaan het. Masooa het gesê dit is nie in die stadium duidelik of die aanvallers tydens die voorval gewapen was nie. Die slagoffers is na ŉ hospitaal vir mediese behandeling geneem. Luidens inligting wat deur Marius Müller, nasionale operasionele koördineerder van AfriForum, aan Maroela Media verskaf is, het die pa kopbeserings tydens die voorval opgedoen waarvoor hy steke ontvang het. Dit is nie duidelik watter beserings die tiener tydens die voorval opgedoen het nie. Volgens Masooa is die gesteelde voertuig later in die Senzele- informele nedersetting opgespoor. Daar was egter geen teken van die verdagtes nie. Die polisie ondersoek ŉ saak van huisroof, poging tot moord en verkragting. Solly Msimanga, DA-koukusleier in Gauteng, het in ŉ verklaring sy skok en kommer oor die aanval uitgespreek. Die voormalige burgemeester van die Tshwane-metro het gesê dit is kommerwekkend dat die polisie weier om die betrokke misdaad as ’n plaasaanval te kategoriseer. “Die DA dring al jare lank daarop aan dat landelike veiligheidseenhede op die been gebring moet word om aandag te gee aan die ongekende aantal aanvalle op inwoners van plase, kleinhoewes en in plattelandse gebiede,” het Msimanga gesê.